《作朱中书文徵犹子字说兼励以诗》
明代·韩雍

云间有华族，世德乡闾推。隐君德弥彰，六子生绝奇。

芝兰间玉德，森森列阶墀。头角皆崭然，奚止称白眉。

伯也干父蛊，克家礼无违。次虽少长殊，立身率能知。

长者向文学，场屋事可期。少焉就外傅，取友能得师。

进修不怠荒，成人理无疑。我悉命以字，走笔摛文词。

厥字义孔深，诸子当潜思。荀氏十龙驹，窦老五桂枝。

联芳载典籍，千古家声垂。勉旃踵遗休，图报明盛时。

作者简介：（1422—1478）明苏州府长洲人，字永熙。正统七年进士，授御史。巡按江西，黜贪墨吏数十人。景泰时擢广东副使，巡抚江西。劾奏宁王朱奠培不法状，后被宁王诬劾，夺官。后再起为大理少卿，迁兵部右侍郎。宪宗立，以牵累贬官。会大藤峡徭、僮等族民众起事，乃改以左佥都御史，参赞军务，督兵镇压。迁左副都御史，提督两广军务。有才略，治军严，而谤议亦易起。为中官所倾轧，乃致仕去。有《襄毅文集》。